#FeesMustFall-leier ‘sal aanhou baklei’Mcebo Dlamini in die hof. Foto: Brenda Masilela/ANA Mcebo Dlamini, leier van die #FeesMustFall-betogings en voormalige leier van die Universiteit van die Witwatersrand (Wits) se studenteraad, het Dinsdag gesê hy sal aanhou baklei vir gratis onderrig. Hy het met joernaliste gepraat by die Johannesburg-landdroshof voordat sy borgtogaansoek begin het. Dlamini (32) is Sondag in Parktown in hegtenis geneem nadat die polisie op die Wits-koshuis, waar hy woon, toegeslaan het. Hy word aangekla van openbare geweld, diefstal, opsetlike saakbeskadiging en aanranding met die doel om ernstig te beseer. “Die struggle duur voort. Hulle probeer ons stilmaak en ons delegitimiseer, hulle probeer waarskynlik ons waardigheid en integriteit aanval. Hierdie stryd is opreg en die studente moet aanhou baklei,” het hy Dinsdag by die hof gesê. Volgens Dlamini maak die inhegtenisnemings net die betogende groep sterker. “Die ding waaroor ek die blyste is, is dat ek soontoe [polisieselle] gegaan het en nie ŉ ander student nie. As ŉ leier moet ek lei deur ŉ voorbeeld te stel.” Dlamini het Maandag die hof gevra om hom onmiddellik op borgtog vry te laat, omdat hy vandag moes eksamen skryf. Die landdros het egter geweier en gesê hy moet alternatiewe reëlings met die universiteit tref. Die saak is Maandag uitgestel om die staat kans te gee om sy adres te verifieer. Nadat die saak Dinsdagoggend hervat het, is dit weer tot Woensdag uitgestel wanneer die uitspraak van die borgtogaansoek gelewer sal word.